ΓΡΑΠΤΗ ΕΡΩΤΗΣΗ E-0408/96 υποβολή: Bill Miller (PSE) προς την Επιτροπή (22 Φεβρουαρίου 1996)

Θέμα: Πρόγραμμα Πλαίσιο Ε+ΤΑ

Τα σχέδια προηγμένης τεχνολογίας των ευρωπαϊκών πόλεων και περιφερειών στο τρίτο πρόγραμμα πλαίσιο για την έρευνα και την τεχνολογική ανάπτυξη απέδειξαν ότι μόνον η δοκιμή και η αξιολόγηση σε πραγματικές συνθήκες μπορούν να εγγυηθούν την εμπορική εκμετάλλευση των συστημάτων που ανέπτυξε η βιομηχανία και να εξασφαλισθεί η σωστή εφαρμογή των τεχνολογιών σε ευρύτερη κλίμακα. Επίσης, όσο πιό ευρύτερη είναι η συνεργασία μεταξύ των πόλεων και περιφερειών σε διακρατικό επίπεδο τόσον καλύτερα επιτυγχάνεται η εναρμόνιση και τυποποίηση των εφαρμογών με αποτελέσμα τα χρησιμοποιούμενα συστήματα τηλεματικής να καθίστανται αποδοτικά από άποψη κόστους και συνεκτικά στο μέγιστο δυνατό βαθμό. Εξάλλου, μόνο σε τοπικό επίπεδο είναι δυνατόν οι πολίτες να έχουν απτή αντίληψη των πρωτοβουλιών της Ευρωπαϊκής Ένωσης, πράγμα που συμβάλλει στο να τεθούν οι βάσει για μιά ευρύτερη αποδοχή των νέων τεχνολογιών εκ μέρους του κοινού. Οι πόλεις και οι περιφέρειες οφείλουν, συνεπώς, να προβούν στις αναγκαίες αλλαγές για να επιτευχθεί μιά πραγματικά οικουμενική «κοινωνία της πληροφόρησης».

Γνωρίζω, ωστόσο, ότι ο απροσδόκητα υψηλός βαθμός ανταπόκρισης της οποίας έτυχε, σε πρώτη φάση, το πρόγραμμα τηλεματικών εφαρμογών, οδήγησε σε ευρεία διάθεση πόρων για ένα μακροσκελή κατάλογο σχεδίων, με αποτέλεσμα να μειωθούν κατά 60-70%, κατά μέσον όρον, οι προϋπολογισμοί άλλων σχεδίων που υπήρξαν επιτυχή, συμπεριλαμβανομένων των αντιστοίχων σχεδίων των τοπικών και περιφερειακών αρχών. Για παράδειγμα, τα σχέδια που εμπίπτουν στην αρμοδιότητα των πόλεων και περιφερειών τελικώς αντιπροσωπεύουν μόνον του 1/6 του συνολικού προϋπολογισμού για έργα τηλεματικής στις οδικές μεταφορές, παρά τον προσανατολισμό στην εξυπηρέτηση των χρηστών. Εξάλλου, έχει καταστεί αδύνατη η υλοποίηση αξιόλογων σχεδίων επίδειξης, μολονότι οι πόλεις και οι περιφέρειες ως εκ της θέσεώς τους μπορούν και πρέπει να χειρίζονταν επιδείξεις ευρείας κλίμακας, ως μόνη προϋπόθεση επιτυχίας.

Στο πλαίσιο αυτό ποιές είναι οι προβλέψεις της Επιτροπής για τον αντίκτυπο που θα έχουν πρότυπες δράσεις σε επίπεδο πόλεων/περιφερειών στη διαμόρφωση της «κοινωνίας της πληροφόρησης»;

Απάντηση του κ. Bangemann εξ ονόματος της Επιτροπής (15 Απριλίου 1996)

Το πρόγραμμα εφαρμογών τηλεματικής του τέταρτου προγράμματος πλαισίου υπήρξε ιδιαιτέρως επιτυχές κατά το 1995, στην πρώτη και τη δεύτερη πρόσκληση υποβολής προτάσεων. Για το πρόγραμμα υποβλήθηκαν εν γένει δωδεκαπλάσιες αιτήσεις από ό,τι υπήρχαν διαθέσιμα ποσά, αλλά οι αιτήσεις για τον τομέα αστικών και αγροτικών περιοχών υπερέβησαν 21 φορές τα σχετικά διαθέσιμα ποσά.

Τουλάχιστον 23 από 35 έργα στον τομέα αυτόν βασίζονται σε σημαντική συμμετοχή αστικών και περιφερειακών αρχών. Τα έργα αυτά καλύπτουν διάφορες περιπτώσεις, όπως μικρές πόλεις στο έργο Metasa, περιφέρειες σε εταιρικές κοινοπραξίες στο έργο Teleregions, ή αγροτικές περιοχές, όπως στα έργα Tierras ή Teleinsula. Οι επιπτώσεις, πάντως, από την περιορισμένη κοινοτική χρηματοδότηση περιορίσθηκαν λόγω της μεγιστοποίησης της διευρωπαϊκής διάστασης, παραχωρώντας έτσι τον κύριο ρόλο στους τοπικούς χρηματοδοτικούς ρόλους, σύμφωνα με την αρχή της επικουρικότητας. Με κοινοτική χρηματοδότηση ύψους περίπου 5,6 ΜΕCU συμπεριλήφθηκαν 24 πόλεις και αστικές περιφέρειες σε μόνο τρία έργα Telecities (Dall, Equality, Infosond).

Στον τομέα των μεταφορών, που κατέχει το μεγαλύτερο μερίδιο (περίπου 30%) του προγράμματος εφαρμογών τηλεματικής, στα περισσότερα έργα (άνω του 80% των έργων του υποτομέα οδικής κυκλοφορίας) συμμετέχουν αστικές ή περιφερειακές αρχές. Βάσει της εμπειρίας του προγράμματος Drive, τα έργα πόλεων και οδικών αξόνων είναι σήμερα σε θέση να συμβάλουν στην παγκόσμια κοινωνία των πληροφοριών.

Ο λεπτομερής κατάλογος των έργων με συμμετοχή πόλεων και περιφερειών αποστέλλεται απευθείας στο Αξιότιμο Μέλος του Κοινοβουλίου και στη Γραμματεία του Κοινοβουλίου.

Ένας από τους τομείς προτεραιότητας για πρότυπες πειραματικές δράσεις βάσει του άρθρου 10 του κανονισμού του Ευρωπαϊκού Ταμείου Περιφερειακής Ανάπτυξης (ERDF) ((Κανονισμός του Συμβουλίου (ΕΟΚ) αριθ. 4254/88, όπως τροποποιήθηκε - ΕΕ αριθ. L 193, 31.7.1993. )) και του άρθρου 6 του κανονισμού του Ευρωπαϊκού Κοινωνικού Ταμείου (ESF) ((Κανονισμός του Συμβουλίου (ΕΟΚ) αριθ. 4255/88, όπως τροποποιήθηκε - ΕΕ αριθ. L 193, 31.7.1993. )) για τη χρονική περίοδο 1994-1999 είναι η μεταφορά της γενικής σύλληψης της κοινωνίας των πληροφοριών στις πραγματικές συνθήκες των περιφερειών. Σκοπός του πιλοτικού αυτού προγράμματος είναι να συμβάλει στην ένταξη της έννοιας της κοινωνίας των πληροφοριών στις πολιτικές περιφερειακής ανάπτυξης και απασχόλησης των λιγότερο ευνοημένων περιφερειών. Στο εν λόγω πιλοτικό πρόγραμμα θα δοθούν 20 ΜΕCU, από τα οποία 15 ΜΕCU από το ERDF και 5 ΜΕCU από το ESF.